CELEX: E2016J0016
Language: et
Date: 2017-10-31 00:00:00
Title: Kohtu otsus, 31. oktoober 2017, kohtuasjas E-16/16 — Fosen-Linjen AS vs. AtB AS (Riigihanked – Direktiiv 89/665/EMÜ – Direktiiv 2004/18/EÜ – Kahju hüvitamise nõue – Süü – Rikkumise raskusaste – Tõendamiskoormis – Esitatud pakkumuse kontroll – Tulemuslikkuse, võrdse kohtlemise, läbipaistvuse ja proportsionaalsuse põhimõtted)

31.5.2018   
            
            
               ET
            
            
               Euroopa Liidu Teataja
            
            
               C 186/12
            
         KOHTU OTSUS,
   31. oktoober 2017,
   kohtuasjas E-16/16
   Fosen-Linjen AS vs. AtB AS
   
      (Riigihanked – Direktiiv 89/665/EMÜ – Direktiiv 2004/18/EÜ – Kahju hüvitamise nõue – Süü – Rikkumise raskusaste – Tõendamiskoormis – Esitatud pakkumuse kontroll – Tulemuslikkuse, võrdse kohtlemise, läbipaistvuse ja proportsionaalsuse põhimõtted)
   
   (2018/C 186/06)
   Kohtuasjas E-16/16, Fosen-Linjen AS vs. AtB AS, on Frostatingi apellatsioonikohus (Frostating lagmanssrett) esitanud kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE, mis käsitleb nõukogu 21. detsembri 1989. aasta direktiivi 89/665/EMÜ (riiklike tarne- ja ehitustöölepingute sõlmimise läbivaatamise korra kohaldamisega seotud õigus- ja haldusnormide kooskõlastamise kohta), eriti selle artikli 1 lõike 1 ja artikli 2 lõike 1 punkti c tõlgendamist. Kohus koosseisus esimees ja ettekandev kohtunik Carl Baudenbacher ning kohtunik Per Christiansen ja ad hoc kohtunik Benedikt Bogason tegi 31. oktoobril 2017 otsuse, mille resolutiivosa on järgmine:
   
               1.
            
            
               Kahjuhüvitise määramine direktiivi 89/665/EMÜ artikli 2 lõike 1 punkti c kohaselt ei sõltu sellest, kas riigihankeõiguse normi rikkumine oli süüline ja tulenes käitumisest, mis hälbis oluliselt põhjendatavast teguviisist, või toimus see olulise vea tõttu või tulenes see olulise, jämeda ja ilmse vea tegemisest. Riigihankeõiguse normi rikkumisest piisab, et tuua kaasa avaliku sektori hankija vastutus ja kohustus hüvitada kahju isikutele, kellele on rikkumisega kahju tekitatud, vastavalt direktiivi 89/665/EMÜ artikli 2 lõike 1 punktile c, eeldusel et täidetud on kahju hüvitamise teised tingimused, eelkõige põhjusliku seose tingimus.
            
         
               2.
            
            
               Direktiiviga 89/665/EMÜ ei ole vastuolus nõue, mille kohaselt on kahjuhüvitise määramise eeltingimuseks, et kahju kandnud pakkuja tõendab selgete, s.o ülekaalukate tõenditega, et kui avaliku sektori hankija ei oleks viga teinud, oleks leping sõlmitud temaga, eeldusel et samaväärsuse ja tõhususe põhimõtetest on kinni peetud.
            
         
               3.
            
            
               Direktiiviga 89/665/EMÜ ei ole vastuolus liikmesriigi õigusnormid, mille kohaselt avaliku sektori hankija ei pea hüvitama positiivset kahju, kui hankemenetlus tühistatakse kooskõlas EMP riigihankeõiguse normidega avaliku sektori hankija tehtud vea tõttu, isegi juhul kui sellele veale hankemenetluse käigus ei tuginetud ja see erineb hageja poolt osutatud veast. Avaliku sektori hankija peab tõendama sellise vea olemasolu ja põhjendama oma otsust hankemenetlusest loobuda.
            
         
               4.
            
            
               Hankemenetluse tingimused peavad olema sõnastatud viisil, mis võimaldab kõigil mõistlikult informeeritud tavapärase hoolsusega pakkujatel neist ühtemoodi aru saada. Avaliku sektori hankija on lisaks kohustatud kontrollima, kas pakkuja poolt esitatud teave on usutav, selles mõttes, et kas pakkujad on suutelised pakkumuses lubatut tegelikult teostama ja kas pakkumus vastab avaliku sektori hankija esitatud nõuetele. Kontrollinõue peab olema kooskõlas proportsionaalsuse põhimõttega. Eeldusel, et kõiki pakkujaid koheldakse võrdselt, võib avaliku sektori hankija arvesse võtta kogu pakkumuses esitatud teavet, selleks et pakkumuste hindamise kriteeriumitega seotud teavet tõhusalt kontrollida. Pidades silmas võrdse kohtlemise, läbipaistvuse ja proportsionaalsuse põhimõtteid, peab taotluse esitanud kohus kindlaks tegema, kas asjaomase hankemenetluse puhul olid need tingimused täidetud.